Transportminister Hans Christian Schmidt (V) skal skrotte mindst halvdelen - svarende til 50 - af politiets fotovogne, lyder kravet fra De Konservative.

- Jeg forventer, at det ikke bare er to eller tre fotovogne, der bliver skrottet, så hvis man starter med at sige, at man fjerner 50 af dem, så er vi godt på vej, siger politisk ordfører Mai Mercado.

- Vi synes faktisk, at alle fotovogne skal skrottes, fordi det er forkert at have nogle pengemaskiner, hvor man kradser penge ind på nogle timer og jaget bilister hensynsløst, siger hun.

Læs også : Minister vil afskaffe fotovogne

Minister venter på anbefalinger

Transportminister Hans Christian Schmidt (V) har meldt ud, at regeringen agter at nedbringe antallet af fotovogne, men at den også vil vente på anbefalingerne fra et hurtigtarbejde udvalg bestående af repræsentanter fra både Transport- og Justitsministeriet.

Vi synes faktisk, at alle fotovogne skal skrottes, fordi det er forkert at have nogle pengemaskiner, hvor man kradser penge ind på nogle timer og jaget bilister hensynsløst. Mai Mercado, politisk ordfører (C)

For De Konservative handler afskaffelsen af fotovognene mest om, at politiets ressourcer skal bruges anderledes.

- Vi skal tilbage til, at det handler om politiarbejde, og det er ikke en god anvendelse af ressourcerne, at man putter betjente ind i fotovogne. Vi kan bruge dem langt mere hensigtsmæssigt andre steder, siger Mai Mercado.

Læs også : Trafikforsker: Færre fotovogne fører til flere trafikdræbte

Men det giver et hul i statskassen at afskaffe fotovogne, hvordan skal de penge findes?

- Det må bero på en forhandling. Der er noget forskruet ved, at man begynder at indregne fartbøder som en del af et provenu i en statskasse, siger Mai Mercado.

DF: Afskaf alle vognene

Dansk Folkeparti er også tilfredse med udmeldingen fra transportministeren.

- Vi har aldrig ønsket de her fotovogne, men vi vil ikke slække på kontrollen. De her betjente skal bare gerne ud og lave noget politiarbejde i stedet for at sidde i en fotovogn, siger transportordfører Kim Christiansen (DF).

Læs også : Bilister brager af sted på skoleveje: Flere mister kortet

- Jeg mener, at vi skal af med alle fotovognene på lang sigt. Det sker ikke over en nat, men det er det, vi håber at få et udspil fra ministeren om, siger han.

I begyndelsen af året firedoblede den tidligere regering antallet af fotovogne fra 25 til 100 på de danske veje, og dengang blev det anslået, at alene de 75 fotovogne ville indbringe 600 millioner kroner til statskassen i år.

Hos Socialdemokraterne er man dog mest af alt bekymret for, at en afskaffelse af fotovognene vil gå ud over trafiksikkerheden.

- Vi går gerne i dialog med regeringen om det her, men for os er det allervigtigste at vi har et højt niveau af trafiksikkerhed. Det kan godt lyde som om det går fløjten, når man vil begynde at fjerne fotovognene, siger transportordfører Rasmus Prehn (S).